|  |
| --- |
| Undervisningsudvalget  Christiansborg |

Svar på spørgsmål 308 (Alm. del):

I brev af 6. juni 2018 har Undervisningsudvalget stillet mig følgende spørgsmål:

Spørgsmål 308:

”Vil ministeren kommentere henvendelsen af 11. maj samt noter fra Gym-Sprogs foretræde for Undervisningsudvalg den 29. maj 2018, jf. UNU alm. del - bilag 103?”

Svar:

Jeg deler til fulde Gym-Sprogs bekymring for sprogfagene i uddannelsessystemet.

For få elever vælger sproglige studieretninger og sprog på A-niveau. Det var ambitionen med gymnasiereformen, at flere skulle vælge sprog og på et højere niveau. Søgetallene viser dog desværre, at trods en mindre fremgang på stx, så er der fortsat meget få som vælger denne vej.

De store europæiske sprog er vigtige både for elevernes dannelse og for vores handel og kultur og har dermed afgørende betydning for Danmarks økonomiske og handelsmæssige samarbejde med andre lande.

Jeg vil lade Gym-Sprogs forslag indgå i de videre overvejelser om, hvordan vi sikrer, at der også i fremtiden er tilstrækkeligt med unge, som mestrer fremmedsprog på et niveau, som sikrer, at Danmark ikke sakker bagud, og så virksomheder har den nødvendige og kvalificerede arbejdskraft.

Jeg er meget optaget af at styrke sprogfagene i uddannelsessystemet, jf. også den nationale sprogstrategi som regeringen lancerede i efteråret 2017.

Jeg drøfter derfor forskellige muligheder for at fremme elevernes valg af fremmedsprog på de gymnasiale uddannelser med gymnasieforligskredsen, og der kan være behov for, at vi ikke kun ser på incitamenter, men også tager fat om strukturelle forhold, hvis det skal lykkes at komme i mål med at styrke sprogfagene.

Med venlig hilsen

Merete Riisager